b'\n_START_ARTICLE_\nWayne Shorter\n_START_SECTION_\nZgodnje \xc5\xbeivljenje in kariera\n_START_PARAGRAPH_\nShorter se je rodil v Newarku, New Jersey in je obiskoval srednjo \xc5\xa1olo Newark Arts High School, kjer je leta 1952 maturiral. O\xc4\x8de ga je navdu\xc5\xa1il, da se je v najstni\xc5\xa1kih letih pri\xc4\x8del u\xc4\x8diti klarinet, njegov brat Alan pa se je najprej u\xc4\x8dil altovskega saksofona. Med \xc5\xa1tudijem je igral v orkestru Nat Phipps orchestra, igranja in razumevanja jazza pa se je u\xc4\x8dil tudi z obiskovanjem newyor\xc5\xa1kega kluba Birdland in vadenjem z Johnom Coltranom. Po diplomi na Univerzi v New Yorku leta 1956, je dve leti pre\xc5\xbeivel v ameri\xc5\xa1ki vojski. Predtem je kratek \xc4\x8das igral s Horacom Silverjem, po odhodu iz vojske pa je igral z Maynardom Fergusonom. V mladosti je Shorter dobil vzdevek "Mr. Gone", kakor je kasneje poimenoval enega izmed albumov skupine Weather Report._NEWLINE_Leta 1959 se je Shorter pridru\xc5\xbeil Artu Blakeyju. Z njim je ostal pet let in v tem \xc4\x8dasu postal glasbeni direktor njegove zasedbe.\n_START_SECTION_\nZ Milesom Davisom (1964\xe2\x80\x9370)\n_START_PARAGRAPH_\nKo je John Coltrane leta 1960 zapustil Davisovo zasedbo, da bi ustanovil svojo, je za svojo zamenjavo predlagal Shorterja, a Shorter ni bil dosegljiv. Davis je nato igral s Sonnyjem Stittom na tenorskem saksofonu, kasneje pa so se na tem instrumentu izmenjali \xc5\xa1e Hank Mobley, George Coleman in Sam Rivers. Leta 1964 je Davis prepri\xc4\x8dal Shorterja, da je zapustil Blakeyja in se pridru\xc5\xbeil njegovemu kvintetu, ki so ga sestavljali \xc5\xa1e Herbie Hancock, Ron Carter in Tony Williams. Davisov 2. kvintet je bil s strani \xc5\xa1tevilnih glasbenikov in kritikov imenovan kot ena najvplivnej\xc5\xa1ih zasedb v zgodovini jazza, velik razlog pri tem pa so tudi Shorterjeve kompozicije. Za Davisa je veliko komponiral ("Prince of Darkness", "E.S.P.", "Footprints", "Sanctuary", "Nefertiti", in \xc5\xa1tevilne druge) in na nekaterih albumih prispeval polovico kompozicij._NEWLINE_Hancock je o Shorterjevem obdobju v skupini dejal: "Najbolj\xc5\xa1i skladatelj te skupine je bil zame Wayne Shorter. \xc5\xa0e vedno je mojster. Wayne je eden redkih, ki so Milesu prinesli glasbo, ki kasneje ni bila spremenjena." Davis je o Shorterju dejal, da je pravi komponist, da pi\xc5\xa1e dele za vsakogar tako kakor sam \xc5\xbeeli, da bi zveneli. Dejal je \xc5\xa1e, da je Shorter prinesel radovednost glede ustvarjanja z glasbenimi pravili in jih je v\xc4\x8dasih tudi prelomil, a z glasbenim razumom._NEWLINE_Shorter je v Davisovi skupini ostal tudi po razpadu kvinteta leta 1968 in je z Davisom igral na njegovih zgodnjih jazz fusion albumih, vklju\xc4\x8dno z In a Silent Way in Bitches Brew, ki sta iz\xc5\xa1la leta 1969 in 1970. Z Davisom je zadnji\xc4\x8d snemal leta 1970._NEWLINE_Do leta 1969 je igral ve\xc4\x8dinoma tenorski saksofon. Zadnji Davisov album, na katerem je Shorter ve\xc4\x8dinoma igral tenorski saksofon je bil Filles de Kilimanjaro. Leta 1969 je igral sopranski saksofon na Davisovem albumu In a Silent Way in na solo albumu Super Nova, pri snemanju katerega sta sodelovala tudi Chick Corea in John McLaughlin, takratna Davisova sodelavca. Med Davisovimi koncerti in na posnetkih od poletja 1969 do pomladi 1970 je igral tako tenorski kot sopranski saksofon, od za\xc4\x8detka 70. let pa je igral predvsem sopranski saksofon.\n_START_SECTION_\nSolo kariera pri Blue Note\n_START_PARAGRAPH_\nVzporedno z delom pri Davisovemu kvintetu, je Shorter posnel ve\xc4\x8d albumov pri zalo\xc5\xbebi Blue Note Records, ki v veliki ve\xc4\x8dini vsebujejo njegove lastne kompozicije, te pa je posnel s \xc5\xa1tevilnimi zasedbami. Njegov prvi album (izmed enajstih) za zalo\xc5\xbebo Blue Note je bil Night Dreamer, ki ga je leta 1964 posnel v studiu Rudyja Van Geldra, sodelovali pa so \xc5\xa1e Lee Morgan, McCoy Tyner, Reggie Workman in Elvin Jones._NEWLINE_Iz tega obdobja sta znana njegova albuma JuJu in Speak No Evil. Skladbe s teh dveh albumov so znane po uporabi pentatoni\xc4\x8dnih melodij, harmoniziranih s pedalnimi toni in kompleksnimi harmoni\xc4\x8dnimi povezavami; strukturiranih solov, ki odsevajo melodijo in harmonijo kompozicije; in dolgih pavz kot integralnega dela glasbe, v nasprotju z drugimi, bolj efektivnimi saksofonisti tistega \xc4\x8dasa, kot je bil John Coltrane._NEWLINE_Kasnej\xc5\xa1i album The All Seeing Eye je bil posnet z ve\xc4\x8djo zasedbo, Adam\'s Apple iz leta 1966 pa je bil povratek k skrbno strukturiranim melodijam Shorterja, ki je tu vodil kvartet. Naslednje leto je album Schizophrenia posnel s sekstetom, ki so ga poleg njega sestavljali \xc5\xa1e Hancock in Carter ter trombonist Curtis Fuller, saksofonist in flavtist James Sapulding ter bobnar Joe Chambers._NEWLINE_Ob\xc4\x8dasno je kot studijski glasbenik sodeloval z nekaterimi izvajalci kot so Donald Byrd, Tyner, Grachan Moncur III, Hubbard, Morgan ter so\xc4\x8dlana Davisovega kvinteta, Hancock in Williams.\n_START_SECTION_\nWeather Report (1971\xe2\x80\x931986)\n_START_PARAGRAPH_\nPo izdaji albuma Odyssey of Iska, leta 1970, je Shorter skupaj z Davisovim klaviaturistom Joejem Zawinulom in kontrabasistom Miroslavom Vitou\xc5\xa1em ustanovil fusion skupino Weather Report. Preostala \xc4\x8dlana prvotne zasedbe sta bila \xc5\xa1e tolkalist Airto Moreira in bobnar Alphonse Mouzon. Po Vitou\xc5\xa1evem odhodu iz skupine leta 1973, sta Shorter in Zawinul vodila skupino vse do njenega razpada leta 1985. V skupini so igrali \xc5\xa1tevilni glasbeniki (Jaco Pastorius, Alphonso Johnson, Peter Erskine, ...), ki so pripomogli, da je skupina posnela \xc5\xa1tevilne zelo kvalitetne albume v razli\xc4\x8dnih stilih, med temi pa so bili najbolj dominantni funk, bebop, latin jazz, futurizem in ljudska glasba.\n_START_SECTION_\nSolo in stranski projekti\n_START_PARAGRAPH_\nShorter je prav tako snemal kriti\xc4\x8dno uspe\xc5\xa1ne albume kot solist. Med njegovimi bolj znanimi albumi je Native Dancer, na katerem sta igrala tudi Hancock in brazilski skladatelj in vokalist Milton Nascimento._NEWLINE_Konec 70. in za\xc4\x8detek 80. let je koncertiral s kvintetom V.S.O.P.. Ta skupina je bila obuditev Davisovega kvinteta iz 60. let, trobento pa je igral Hubbard. Shorter se je z istimi nekdanjimi Davisovimi glasbeniki pojavil na dvojnem albumu Carlosa Santane, The Swing of Delight, za katerega je napisal nekaj skladb._NEWLINE_Med letoma 1977 in 2002 je sodeloval na 10 studijskih albumih Joni Mitchell, s \xc4\x8dimer je postal znan \xc5\xa1ir\xc5\xa1i publiki. Igral je tudi na podalj\xc5\xa1anem solu skladbe "Aja", ki je leta 1977 iz\xc5\xa1la na albumu Aja, skupine Steely Dan.\n_START_SECTION_\nKasnej\xc5\xa1a kariera\n_START_PARAGRAPH_\nPo koncu skupine Weather Report, je Shorter nadaljeval s snemanjem in igranjem v jazz fusion stilu. Leta 1988 je koncertiral s kitaristom Carlosom Santano, ki je kot gost sodeloval pri snemanju zadnjega albuma Weather Report, This is This!, in z njim istega leta nastopil na Montreux Jazz Festivalu. Posnetki s koncerta so iz\xc5\xa1li leta 2007 na albumu Live at the Montreux Jazz Festival 1988. Leta 1987 je koncertiral na Lugano Jazz Festivalu s klaviaturistom Jimom Beardom, basistom Carlom Jamesom, bobnarko Terri Lyne Carrington in tolkalistko Marilyn Mazur. Leta 1989 je odigral saksofonski solo pri Don Henleyjevi skladbi "The End of the Innocence" ter produciral album Pilar, ki ga je posnela portugalska glasbenica Pilar Homem de Melo. \xc5\xa0e vedno je ob\xc4\x8dasno sodeloval s Herbiejem Hancockom in sodeloval pri albumu A Tribute to Miles, ki ga je kmalu po Davisovi smrti posnel skupaj s Hancockom, Carterjem, Williamsom in trobenta\xc4\x8dem Wallacem Roneyjem. V 90. letih je \xc5\xa1e vedno sodeloval pri albumih Joni Mitchell in sodeloval tudi pri snemanju soundtracka filma The Fugitive (1993)._NEWLINE_Leta 1995 je izdal album High Life, ki je bil njegov prvi solo album po sedmih letih in prvi njegov album, ki je iz\xc5\xa1el pri zalo\xc5\xbebi Verve Records. Shorter je prispeval vse skladbe, album pa je produciral skupaj z basistom Marcusom Millerjem. High Life je leta 1997 prejel Grammyja za najbolj\xc5\xa1i sodobni jazzovski album._NEWLINE_Leta 1996 je s strani Montreal International Jazz Festivala prejel Nagrado Milesa Davisa._NEWLINE_Leta 1997 je ponovno sodeloval s Hancockom na zelo cenjenem albumu 1 + 1. Za skladbo "Aung San Suu Kyi", imenovano po mjanmarskem demokrati\xc4\x8dnem aktivistu, sta Hancock in Shorter osvojila grammyja._NEWLINE_Leta 1998 je prejel najvi\xc5\xa1je ameri\xc5\xa1ko jazzovsko priznanje, NEA Jazz Masters, leto zatem pa je prejel \xc4\x8dastni doktorat s strani Berklee College of Music._NEWLINE_Novinarka Michelle Mercer je leta 2004 izdala Shorterjevo biografijo Footprints: The Life and Work of Wayne Shorter. Knjiga opisuje delavna \xc5\xbeivljenja glasbenikov ter Shorterjeve misli in budisti\xc4\x8dna prepri\xc4\x8danja._NEWLINE_Leta 2008 je pri\xc5\xa1la v javnost vest, da bo Shorter eden izmed glavnih nastopajo\xc4\x8dih na Gnaouaa World Music Festivalu v Essaouiri, v Maroku. \xc4\x8cez pet let je iz\xc5\xa1el njegov album Without a Net, ki je bil njegov prvi album za zalo\xc5\xbebo Blue Note Records po albumu Odyssey of Iska.\n_START_SECTION_\nKvartet\n_START_PARAGRAPH_\nLeta 2000 je Shorter ustanovil prvo stalno akusti\xc4\x8dno skupino pod svojim imenom. Ta kvartet so sestavljali \xc5\xa1e pianist Danilo Perez, basist John Patitucci in bobnar Brian Blade. Kvartet izvaja predvsem Shorterjeve kompozicije in preoblikovane melodije iz 60. let. Zasedba je posnela tri albume v \xc5\xbeivo: Footprints Live! (2002), Beyond the Sound Barrier (2005) in Without a Net (2013). Kvartet je prejel dobre odzive s strani kritikov in poslu\xc5\xa1alcev, posebno zaradi mo\xc4\x8di Shorterjevega igranja tenorskega saksofona. Beyond the Sound Barrier je leta 2006 prejel grammyja za najbolj\xc5\xa1i jazzovski instrumentalni album._NEWLINE_Shorterjev album Alegr\xc3\xada, ki je iz\xc5\xa1el leta 2003, je leta 2004 prejel grammyja za najbolj\xc5\xa1i jazzovski instrumentalni album. Album je posnel kvartet z gostujo\xc4\x8dimi glasbeniki, kot so Brad Mehldau, bobnar Carrington in nekdanji tolkalist skupine Weather Report Alex Acu\xc3\xb1a. Shorterjeve kompozicije, med katerimi so tudi predelave del iz obdobja z Davisom, vsebujejo kompleksne latino ritme, za katere se je Shorter specializiral v \xc4\x8dasu, ko je igral pri Weather Report._NEWLINE_Ameri\xc5\xa1ko zdru\xc5\xbeenje jazzovskih novinarjev je leta 2006 izbralo Kvartet Wayna Shorterja za najbolj\xc5\xa1o manj\xc5\xa1o jazzovsko zasedbo leta.\n_START_SECTION_\nPriznanja za \xc5\xbeivljenjske dose\xc5\xbeke\n_START_PARAGRAPH_\n17. septembra 2013 je Shorter prejel nagrado za \xc5\xbeivljenjsko delo s strani Thelonious Monk Institute of Jazz._NEWLINE_18. decembra 2014 je Snemalna Akademija sporo\xc4\x8dila, da bo Shorter prejel grammyja za \xc5\xbeivljenjsko delo v \xc4\x8dast njegovim "plodnim prispevkom k ameri\xc5\xa1ki kulturi in zgodovini"._NEWLINE_Leta 2016 je Shorter prejel nagrado Guggenheim Fellowship na podro\xc4\x8dju glasbene kompozicije in je bil edini jazzovski glasbenik, ki je leta 2016 prejel to nagrado._NEWLINE_Leta 2017 je bilo oznanjeno, da je Shorter skupni zmagovalec nagrade Polar Music Prize. Komisija je poudarila: "Brez glasbenih raziskav Wayna Shorterja, bi moderna glasba ne bila tako globoka."\n_START_SECTION_\nWayne Shorter: Zero Gravity\n_START_PARAGRAPH_\n17. maja 2017 je iz\xc5\xa1el dokumentarni film o \xc5\xbeivljenju Wayna Shorterja z naslovom Wayne Shorter: Zero Gravity.\n_START_SECTION_\nMega Nova\n_START_PARAGRAPH_\nLeta 2016 je bilo v medijih objavljeno, da bodo Shorter, Carlos Santana in Herbie Hancock za\xc4\x8deli koncertirati skupaj pod imenom Mega Nova. V superskupino sta bila vklju\xc4\x8dena \xc5\xa1e basist Marcus Miller in bobnarka Cindy Blackman Santana. Prvi koncert skupine je bil 24. avgusta 2016 v Hollywood Bowlu.\n_START_SECTION_\nOsebno \xc5\xbeivljenje\n_START_PARAGRAPH_\nShorter je leta 1961 spoznal Teruko (Irene) Nakagami. Kasneje sta se poro\xc4\x8dila in imela h\xc4\x8derko, Miyako. Nekatere njegove kompozicije so avtorsko za\xc5\xa1\xc4\x8ditene kot "Miyako Music", njej pa je Shorter posveti skladbi "Miyako" in "Infant Eyes". Shorter in Teruko sta se lo\xc4\x8dila leta 1964._NEWLINE_Leta 1966 je Shorter sre\xc4\x8dal Ano Mario Patricio, leta 1970 pa sta se poro\xc4\x8dila. Leta 1985 je njuna h\xc4\x8derka Iska umrla zaradi toni\xc4\x8dno-kloni\xc4\x8dnega epilepti\xc4\x8dnega napada v starosti 14 let. Ana Maria in ne\xc4\x8dakinja Dalila sta umrli 17. julija 1996 na letu TWA 800, ko sta potovali k Shorterju v Italijo. Dalila je bila h\xc4\x8derka sestre Ane Marie in njenega mo\xc5\xbea, jazzovskega vokalista Jona Luciena. 2. februarja 1999 se je Shorter poro\xc4\x8dil s Carolino Dos Santos, bli\xc5\xbenjo prijateljico Ane Marie._NEWLINE_Shorter prakticira Nichiren budizem in je dolgoletni \xc4\x8dlan budisti\xc4\x8dne zveze Soka Gakkai International.'